કહેવાનો સાર એ છે કે, અમેરિકા અને ચીન અતિશય, આત્યંતિક સ્વકેન્દ્રી બની ચૂક્યાં છે અને પરિણામે ભારતને આર્થિક, સામાજિક અને રાજકીય સ્તરે ભયંકર નુકસાન સહન કરવું પડી શકે તેમ છે. એક તરફ અમેરિકાએ ભારતને સ્પષ્ટપણે સૂચના આપી છે કે ઇરાન પાસેથી હવે ક્રૂડ ઓઇલ ખરીદવાનું નથી. એક લોકશાહી દેશ બીજા લોકશાહી દેશને આવી લુખ્ખી ધમકી શી રીતે આપી શકે? પરંતુ ડોનાલ્ડ ટ્રમ્પ કોઇપણ નિર્ણયનું પાલન કરાવવા જક્કી વલણ અપનાવી શકે છે. જો ટ્રમ્પ ચીન પર અબજો રૂપિયાના આર્થિક પ્રતિબંધો મૂકી શકતા હોય તો ભારતની શી વિસાત? ટ્રમ્પે વડાપ્રધાન નરેન્દ્ર મોદીને વિનંતી કરી હતી કે હાર્લી ડેવિડસન બાઇક પર આયાત શુલ્ક ઘટાડવામાં આવે…. અમેરિકી રાષ્ટ્રપ્રમુખ એમ માને છે કે તેમની વિનંતી એટલે જાણે વણલખ્યો આદેશ. ભારતે આ ડ્યુટી ૫૦ ટકા સુધી ઘટાડી, પરંતુ ટ્રમ્પ રાજી થયા નહીં. બલકે, ભારત પર આંશિક આર્થિક પ્રતિબંધો લાદ્યાં, એટલું જ નહીં ભારતની જાહેરમાં ઠેકડી ઉડાડી અને અમેરિકી રાજદૂત નિકી હેલીએ ભારતમાં આવીને 2+2 ડાયલોગ એટલે કે ભારતના અને અમેરિકાના વિદેશ મંત્રી અને સંરક્ષણ મંત્રી વચ્ચેની બેઠક કોઇપણ જાતનું કારણ આપ્યા સિવાય રદ કરી દીધી. કહેવાનો સાર એ છે કે અમેરિકાનું કોઇપણ સૂચન અવગણો એટલે ખફગી વહોરવાની તૈયારી રાખવી જ પડે.